CELEX: 
Language: el
Date: 2022-02-10 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) /... ΤΗΣ ΕΠΙΤΡΟΠΗΣ σχετικά με την τροποποίηση του κατ’ εξουσιοδότηση κανονισμού (ΕΕ) 2015/61 της Επιτροπής για τη συμπλήρωση του κανονισμού (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου όσον αφορά την απαίτηση κάλυψης του κινδύνου ρευστότητας για τα πιστωτικά ιδρύματα

ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               1.1.Πλαίσιο των τροποποιήσεων του κατ’ εξουσιοδότηση κανονισμού για την απαίτηση κάλυψης του κινδύνου ρευστότητας
            
            
               Η οδηγία (ΕΕ) 2019/2162
                  1
                (στο εξής: οδηγία για τα καλυμμένα ομόλογα ή CBD), η οποία δημοσιεύθηκε στις 27 Νοεμβρίου 2019, θέσπισε κοινό πλαίσιο για τα καλυμμένα ομόλογα που εκδίδονται στην Ένωση. Μεταξύ των ελάχιστων υποχρεώσεων που ορίζονται στη CBD, θεσπίζονται ορισμένες απαιτήσεις ρευστότητας ειδικά για τα καλυμμένα ομόλογα, οι οποίες απαιτούν σύνδεση με τις ήδη υφιστάμενες απαιτήσεις ρευστότητας που ορίζονται στον κανονισμό (ΕΕ) αριθ. 575/2013
                  2
                ( (στο εξής: κανονισμός για τις κεφαλαιακές απαιτήσεις ή ΚΚΑ) και στον κατ’ εξουσιοδότηση κανονισμό (ΕΕ) 2015/61 της Επιτροπής
                  3
                (στο εξής: κατ’ εξουσιοδότηση κανονισμός LCR).
            
            
               Ο κατ’ εξουσιοδότηση κανονισμός LCR εφαρμόζεται σε όλα τα πιστωτικά ιδρύματα, συμπεριλαμβανομένων εκείνων που εκδίδουν καλυμμένα ομόλογα. Τα εν λόγω πιστωτικά ιδρύματα υπόκεινται επί του παρόντος στην απαίτηση κάλυψης ρευστότητας που ισχύει για περίοδο 30 ημερολογιακών ημερών. Σύμφωνα με την απαίτηση κάλυψης ρευστότητας, ο εκδότης καλυμμένων ομολόγων πρέπει να διασφαλίζει ότι διαθέτει επαρκή ρευστά στοιχεία ενεργητικού για την κάλυψη των καθαρών εκροών ρευστότητας, συμπεριλαμβανομένων εκείνων που απορρέουν από το πρόγραμμα καλυμμένων ομολόγων. 
            
            
               Ταυτόχρονα, η CBD απαιτεί από τα πιστωτικά ιδρύματα που εκδίδουν καλυμμένα ομόλογα να διατηρούν ανά πάσα στιγμή απόθεμα ασφάλειας ρευστότητας (στο εξής: απόθεμα ασφάλειας ρευστότητας για τα συνολικά στοιχεία κάλυψης), το οποίο αποτελείται από ρευστά στοιχεία ενεργητικού διαθέσιμα για την κάλυψη των καθαρών εκροών ρευστότητας των οικείων προγραμμάτων καλυμμένων ομολόγων για περίοδο 180 ημερών. 
            
            
               Το απόθεμα ασφάλειας ρευστότητας για τα συνολικά στοιχεία κάλυψης που θεσπίζεται από τη CBD περιλαμβάνει στοιχεία ενεργητικού που πληρούν όλες τις απαιτήσεις, εκτός από μία, ώστε να αναγνωρίζονται ως ρευστά στοιχεία ενεργητικού σύμφωνα με τον κατ’ εξουσιοδότηση κανονισμό LCR: τα στοιχεία ενεργητικού που περιλαμβάνονται στο απόθεμα ασφάλειας ρευστότητας για τα συνολικά στοιχεία κάλυψης υπόκεινται στην απαίτηση διαχωρισμού βάσει του άρθρου 12 της CBD. Άλλοι πιστωτές πέραν των επενδυτών σε καλυμμένα ομόλογα δεν έχουν νομικά πρόσβαση στα εν λόγω διαχωρισμένα στοιχεία ενεργητικού. Η εφαρμογή της απαίτησης διαχωρισμού αποτελεί βασικό στοιχείο της CBD για τη διασφάλιση υψηλού επιπέδου προστασίας των επενδυτών σε καλυμμένα ομόλογα. Ωστόσο, επαναλαμβάνει τις απαιτήσεις ρευστότητας με τις οποίες πρέπει να συμμορφώνονται οι εκδότες καλυμμένων ομολόγων, καθώς πρέπει να διατηρούνται ταυτόχρονα δύο χωριστά αποθέματα ασφάλειας ρευστότητας που αποτελούνται από παρόμοια ρευστά στοιχεία ενεργητικού. Ειδικότερα, υπάρχει επικάλυψη μεταξύ των δύο απαιτήσεων ρευστότητας κατά τις πρώτες 30 ημέρες.
            
            
               Για να διασφαλιστεί ότι τα κράτη μέλη μπορούν να αντιμετωπίσουν την εν λόγω επικάλυψη, η CBD παρέχει τη δυνατότητα στα κράτη μέλη να απαλλάσσονται από τη συγκεκριμένη απαίτηση αποθέματος ασφάλειας ρευστότητας για τα συνολικά στοιχεία κάλυψης για το χρονικό διάστημα κατά το οποίο το πιστωτικό ίδρυμα που εκδίδει καλυμμένα ομόλογα συμμορφώνεται με άλλες απαιτήσεις ρευστότητας βάσει του δικαίου της Ένωσης. Επιπλέον, η εν λόγω διάταξη της CBD προσφέρει τη δυνατότητα καλύτερης διάρθρωσης τόσο των απαιτήσεων ρευστότητας για τα συνολικά στοιχεία κάλυψης όσο και των απαιτήσεων ρευστότητας βάσει των κανόνων για την απαίτηση κάλυψης ρευστότητας.
            
            
               Ωστόσο, η αξιοποίηση της προαναφερθείσας απαλλαγής για την αποφυγή διπλού υπολογισμού δεν θα ήταν ορθή από άποψη προληπτικής εποπτείας διότι, μετά τον διαχωρισμό των περιουσιακών στοιχείων του πιστωτικού ιδρύματος σε σενάρια ακραίων συνθηκών, θα μείωνε τα ρευστά στοιχεία ενεργητικού στα συνολικά στοιχεία κάλυψης που προορίζονται για εκπλήρωση των οικείων υποχρεώσεων πληρωμής. Αυτό οφείλεται στο γεγονός ότι τα ρευστά στοιχεία ενεργητικού που πληρούν τη γενική απαίτηση κάλυψης ρευστότητας είναι εξ ορισμού μη βεβαρημένα, πράγμα που σημαίνει ότι είναι ελεύθερα διαθέσιμα για το πιστωτικό ίδρυμα. Τα ρευστά στοιχεία ενεργητικού που τηρούνται σύμφωνα με την απαίτηση αποθέματος ασφάλειας ρευστότητας για τα συνολικά στοιχεία κάλυψης της CBD είναι βεβαρημένα λόγω των απαιτήσεων διαχωρισμού των στοιχείων ενεργητικού της εν λόγω οδηγίας, πράγμα που σημαίνει ότι οι επενδυτές στις άλλες υποχρεώσεις του πιστωτικού ιδρύματος πλην των καλυμμένων ομολόγων δεν έχουν πρόσβαση στα εν λόγω στοιχεία.
            
            
               Ο πιο εφικτός τρόπος για την εξάλειψη της επικάλυψης, με παράλληλη διατήρηση της αρτιότητας της προληπτικής εποπτείας, θα ήταν να επιτραπεί στα πιστωτικά ιδρύματα να αντιμετωπίζουν τα ρευστά στοιχεία ενεργητικού που τηρούν ως μέρος του αποθέματος ασφάλειας ρευστότητας για τα συνολικά στοιχεία κάλυψης ως μη βεβαρημένα έως το ποσό των καθαρών εκροών ρευστότητας από το σχετικό πρόγραμμα καλυμμένων ομολόγων. Πρόκειται για την πρώτη και σημαντικότερη τροποποίηση που προτείνεται (η νέα παράγραφος 2α στο άρθρο 7 του κατ’ εξουσιοδότηση κανονισμού LCR). Κατ’ αυτόν τον τρόπο επιλύεται το ζήτημα του διπλού υπολογισμού, καθώς τα ρευστά στοιχεία ενεργητικού στα συνολικά στοιχεία κάλυψης που πληρούν όλα τα ποιοτικά κριτήρια του κατ’ εξουσιοδότηση κανονισμού LCR (συμπεριλαμβανομένου του ελέγχου ρευστοποίησης σύμφωνα με το άρθρο 8 παράγραφος 4 του κατ’ εξουσιοδότηση κανονισμού· η προτεινόμενη αλλαγή επιτρέπει στα πιστωτικά ιδρύματα να διενεργούν τον έλεγχο ρευστοποίησης με στοιχεία ενεργητικού που τηρούνται εκτός του αποθέματος ασφάλειας ρευστότητας για τα συνολικά στοιχεία κάλυψης, εφόσον τα εν λόγω στοιχεία ενεργητικού είναι επαρκώς αντιπροσωπευτικά των στοιχείων ενεργητικού που τηρούνται στο εν λόγω απόθεμα ασφάλειας) μπορούν να συνυπολογίζονται τόσο στο απόθεμα ασφάλειας ρευστότητας για τα συνολικά στοιχεία κάλυψης όσο και στο απόθεμα ασφάλειας ρευστότητας βάσει του δείκτη κάλυψης ρευστότητας.
            
            
               Ωστόσο, για τους σκοπούς του αποθέματος ασφάλειας ρευστότητας βάσει του δείκτη κάλυψης ρευστότητας, η αναγνώριση θα περιορίζεται στο ποσό των ρευστών στοιχείων ενεργητικού στα συνολικά στοιχεία κάλυψης που απαιτούνται για την κάλυψη των καθαρών εκροών ρευστότητας που απορρέουν από το πρόγραμμα καλυμμένων ομολόγων που σχετίζεται με τα εν λόγω συνολικά στοιχεία κάλυψης. Ο περιορισμός αυτός διασφαλίζει ότι ο δείκτης κάλυψης ρευστότητας των εκδοτών καλυμμένων ομολόγων δεν βελτιώνεται τεχνητά με την αδικαιολόγητη αναγνώριση ρευστών στοιχείων ενεργητικού που τηρούνται στα συνολικά στοιχεία κάλυψης, και αποτρέπει ιδίως τη συνεκτίμηση ορισμένων ρευστών στοιχείων ενεργητικού στα συνολικά στοιχεία κάλυψης για τον υπολογισμό του δείκτη κάλυψης ρευστότητας, παρά το γεγονός ότι είναι διαχωρισμένα και, συνεπώς, δεν είναι διαθέσιμα για την κάλυψη εκροών πέραν αυτών που πηγάζουν από τα συνολικά στοιχεία κάλυψης. 
            
            
               Μια πρόσθετη τροποποίηση θα ήταν επίσης αναγκαία για την αποκατάσταση της συμμόρφωσης ορισμένων εθνικών υποδειγμάτων έκδοσης καλυμμένων ομολόγων, τα οποία είναι ορθά από την άποψη της προληπτικής εποπτείας, με τις απαιτήσεις κάλυψης ρευστότητας. Παρόλο που συμμορφώνονται ως προς τα κύρια χαρακτηριστικά τους με τις απαιτήσεις της CBD (π.χ. κανόνες για την προστασία των επενδυτών σε καλυμμένα ομόλογα), αυτά τα εθνικά υποδείγματα έκδοσης καλυμμένων ομολόγων πάσχουν λόγω δείκτη κάλυψης ρευστότητας διαρθρωτικά κατώτερου από 100 % και αποσύνδεσής του από την πραγματικότητα του οικείου κινδύνου ρευστότητας. Για την αντιμετώπιση αυτού του ζητήματος, μια πρόσθετη τροποποίηση θα επαναλάβει, με συντηρητικότερο τρόπο ως προς την προληπτική εποπτεία, τις ήδη υφιστάμενες διατάξεις του κανονισμού (ΕΕ) αριθ. 575/2013 σχετικά με τον υπολογισμό του δείκτη καθαρής σταθερής χρηματοδότησης (στο εξής: NSFR), βάσει του οποίου μπορούν να θεωρηθούν μη βεβαρημένα τα στοιχεία ενεργητικού που συνδέονται ως μη υποχρεωτική υπερεξασφάλιση με έκδοση καλυμμένων ομολόγων. Με την προτεινόμενη τροποποίηση ο κατ’ εξουσιοδότηση κανονισμός LCR θα προβλέπει την ίδια μεταχείριση προληπτικής εποπτείας για τα εν λόγω στοιχεία ενεργητικού που συνδέονται ως μη υποχρεωτική υπερεξασφάλιση, υπό τον όρο ότι το ίδρυμα που εκδίδει καλυμμένα ομόλογα πληροί ορισμένες ποιοτικές και ποσοτικές προϋποθέσεις (που δεν επιβάλλονται στην περίπτωση του NSFR). Κατά συνέπεια, η προτεινόμενη τροποποίηση δεν θέτει σε κίνδυνο την έννομη προστασία που παρέχεται στους επενδυτές σε καλυμμένα ομόλογα, ιδίως από τη CBD, ούτε αποδυναμώνει το προφίλ προληπτικής εποπτείας του εκδότη καλυμμένων ομολόγων όσον αφορά τον κίνδυνο ρευστότητας. 
            
            
               Επιπλέον, η προτεινόμενη τροποποίηση του κατ’ εξουσιοδότηση κανονισμού LCR αποσκοπεί επίσης στην αποσαφήνιση ορισμένων από τις ισχύουσες διατάξεις του κατ’ εξουσιοδότηση κανονισμού LCR. 
            
            
               Πρώτον, αντικαθιστά τις αναφορές σε «εξασφαλισμένες πιστοδοτήσεις» στο άρθρο 28 παράγραφος 3 και στο άρθρο 32 παράγραφος 3 στοιχείο β) και παράγραφος 4 του κατ’ εξουσιοδότηση κανονισμού LCR με αναφορές σε «συναλλαγές χρηματοδότησης τίτλων», των οποίων ο ορισμός δίνεται στο άρθρο 4 παράγραφος 1 σημείο 139 του ΚΚΑ. Μ’ αυτόν τον τρόπο το κείμενο εναρμονίζεται καλύτερα με το πρότυπο για την απαίτηση κάλυψης ρευστότητας που συμφωνήθηκε σε διεθνές επίπεδο από την Επιτροπή της Βασιλείας για την τραπεζική εποπτεία. 
            
            
               Δεύτερον, προστίθεται αναφορά στους επίσημους οργανισμούς εξαγωγικών πιστώσεων (στο εξής: ΟΕΠ) στο άρθρο 7 παράγραφος 4 στοιχείο ζ) του κατ’ εξουσιοδότηση κανονισμού LCR, ώστε να διασφαλίζεται η ίση μεταχείριση των τίτλων που εκδίδονται από ΟΕΠ, υπό την εγγύηση της κεντρικής κυβέρνησης κράτους μέλους, ανεξάρτητα από την οργανωτική δομή του αντίστοιχου ΟΕΠ. Η εν λόγω τροποποίηση συνάδει με τις συστάσεις που διατύπωσε η Ευρωπαϊκή Αρχή Τραπεζών (στο εξής: ΕΑΤ) στην έκθεσή της, της 20ής Δεκεμβρίου 2013
                  4
               , η οποία καταρτίστηκε σύμφωνα με το άρθρο 509 παράγραφοι 3 και 5 του κανονισμού (ΕΕ) αριθ. 575/2013.
            
            
               Επιπλέον, προτείνονται αρκετές πρόσθετες αλλαγές στον κατ’ εξουσιοδότηση κανονισμό LCR προκειμένου να εναρμονιστεί με το άρθρο 129 του ΚΚΑ, όπως τροποποιήθηκε με τον κανονισμό (ΕΕ) 2019/2160
                  5
                (ο τελευταίος τροποποιεί τον ΚΚΑ όσον αφορά την ρυθμιστική κεφαλαιακή αντιμετώπιση των ανοιγμάτων υπό τη μορφή καλυμμένων ομολόγων και, συνεπώς, αποτελεί μέρος του νομοθετικού πλαισίου για τα καλυμμένα ομόλογα μαζί με τη CBD), και με τη CBD. Ειδικότερα, ορισμένα από τα κριτήρια που καθορίζονται στα άρθρα 10, 11 και 12 του κατ’ εξουσιοδότηση κανονισμού LCR (που διατυπώνουν τα κριτήρια σύμφωνα με τα οποία αντιμετωπίζονται τα καλυμμένα ομόλογα ως στοιχεία ενεργητικού επιπέδου 1, στοιχεία ενεργητικού επιπέδου 2Α και στοιχεία ενεργητικού επιπέδου 2Β, αντίστοιχα) παραπέμπουν στο άρθρο 129 του ΚΚΑ (ή μέρη του). Για παράδειγμα, πριν από την έκδοση της CBD, ο όρος «καλυμμένο ομόλογο» οριζόταν μέσω παραπομπής στο άρθρο 129 του ΚΚΑ. Μετά την έγκριση και έναρξη ισχύος της CBD, η παραπομπή αυτή φαίνεται παρωχημένη, διότι όλα τα καλυμμένα ομόλογα που εκδίδονται στην ΕΕ πρέπει να πληρούν τις απαιτήσεις της CBD. Ομοίως, η απαίτηση διαφάνειας, η οποία είναι απαραίτητη για την έκδοση και τις συναλλαγές με καλυμμένα ομόλογα, περιλαμβάνεται επί του παρόντος στο άρθρο 129 παράγραφος 7 του ΚΚΑ. Ωστόσο, με τη θέσπιση της CBD, το θέμα εξετάζεται πλέον ειδικά και αναπτύσσεται ευρέως στο άρθρο 14 αυτής. 
            
            
               Συνεπώς, η πρόταση εισηγείται αλλαγές στα άρθρα 10, 11 και 12 του κατ’ εξουσιοδότηση κανονισμού LCR που θα διασφαλίσουν την προαναφερθείσα εναρμόνιση. Τα νομικά κείμενα συντάσσονται έτσι ώστε να διασφαλίζεται ότι δεν επηρεάζεται η επιλεξιμότητα για την ευνοϊκή αντιμετώπιση ρευστότητας των καλυμμένων ομολόγων που έχουν εκδοθεί πριν από τις 8 Ιουλίου 2022 και συμμορφώνονται με τις απαιτήσεις που ορίζονται στο άρθρο 52 παράγραφος 4 της οδηγίας 2009/65/ΕΚ
                  6
               .
            
            
               1.2.Εκτίμηση των επιπτώσεων 
            
            
               Οι προτεινόμενες αλλαγές θεωρούνται περιορισμένες όσον αφορά τις επιπτώσεις και, ως εκ τούτου, δεν προτείνεται η διενέργεια λεπτομερούς εκτίμησης των επιπτώσεων. Η κύρια τροποποίηση, η οποία σχετίζεται με τη διάρθρωση των απαιτήσεων ρευστότητας στη CBD και στον κατ’ εξουσιοδότηση κανονισμό LCR, έχει περιορισμένο πεδίο εφαρμογής, δηλαδή περιορίζεται στους εκδότες καλυμμένων ομολόγων. Η εν λόγω τροποποίηση αποτελεί διόρθωση ενός πλαισίου που θεωρείται ακατάλληλο για τις δραστηριότητες έκδοσης καλυμμένων ομολόγων. 
            
         
         
            
               2.ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
            
               Η Επιτροπή ζήτησε τη γνώμη της ομάδας εμπειρογνωμόνων για θέματα τραπεζών, πληρωμών και ασφαλίσεων, η οποία περιλαμβάνει εμπειρογνώμονες των κρατών μελών, καθώς και εκπροσώπους του Ευρωπαϊκού Κοινοβουλίου, της Ευρωπαϊκής Αρχής Τραπεζών και της Ευρωπαϊκής Κεντρικής Τράπεζας. 
            
            
               3.ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Δεδομένου του περιορισμένου αριθμού αλλαγών στον υφιστάμενο κατ’ εξουσιοδότηση κανονισμό LCR, προτείνεται η έγκριση των τροποποιήσεων στον εν λόγω κανονισμό αντί ολόκληρου, νέου κειμένου. Κατ’ αυτόν τον τρόπο, θα διατηρηθεί η δομή του αρχικού κατ’ εξουσιοδότηση κανονισμού LCR. Σύμφωνα με το άρθρο 462 του ΚΚΑ, η Επιτροπή εξακολουθεί να είναι εξουσιοδοτημένη να επανεξετάσει τον κατ’ εξουσιοδότηση κανονισμό, για αόριστο χρονικό διάστημα.
            
            
               ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 10.2.2022
            
            
               σχετικά με την τροποποίηση του κατ’ εξουσιοδότηση κανονισμού (ΕΕ) 2015/61 της Επιτροπής για τη συμπλήρωση του κανονισμού (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου όσον αφορά την απαίτηση κάλυψης του κινδύνου ρευστότητας για τα πιστωτικά ιδρύματα
            
            
               (Κείμενο που παρουσιάζει ενδιαφέρον για τον ΕΟΧ)
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη τον κανονισμό (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με τις απαιτήσεις προληπτικής εποπτείας για πιστωτικά ιδρύματα και για την τροποποίηση του κανονισμού (ΕΕ) αριθ. 648/2012
                  7
               , και ιδίως το άρθρο 460,
            
            
               Εκτιμώντας τα ακόλουθα:
            
            
               (1)Ο κατ’ εξουσιοδότηση κανονισμός (ΕΕ) 2015/61 της Επιτροπής
                  8
                θα πρέπει να τροποποιηθεί ώστε να δίνει καλύτερα τη δυνατότητα στα πιστωτικά ιδρύματα που εκδίδουν καλυμμένα ομόλογα να συμμορφώνονται, αφενός, με τη γενική απαίτηση κάλυψης ρευστότητας για περίοδο ακραίων συνθηκών 30 ημερολογιακών ημερών, όπως προβλέπεται στο άρθρο 4 παράγραφος 1 του εν λόγω κατ’ εξουσιοδότηση κανονισμού, και, αφετέρου, με την απαίτηση για απόθεμα ασφάλειας ρευστότητας για τα συνολικά στοιχεία κάλυψης, η οποία αφορά την κατοχή ρευστών στοιχείων ενεργητικού για την κάλυψη καθαρών εκροών ρευστότητας κατά τις επόμενες 180 ημέρες, όπως προβλέπεται στο άρθρο 16 της οδηγίας (ΕΕ) 2019/2162 του Ευρωπαϊκού Κοινοβουλίου και του Συμβουλίου
                  9
               . Για να αποσαφηνιστούν ορισμένοι από τους υφιστάμενους κανόνες και να εναρμονιστεί το κείμενο του κατ’ εξουσιοδότηση κανονισμού (ΕΕ) 2015/61 με τους ορισμούς που προβλέπονται στον κανονισμό (ΕΕ) αριθ. 575/2013 και στην οδηγία (ΕΕ) 2019/2162, αποδείχθηκαν αναγκαίες ορισμένες πρόσθετες αλλαγές. 
            
            
               (2)Η γενική απαίτηση κάλυψης ρευστότητας που προβλέπεται στο άρθρο 4 παράγραφος 1 του κατ’ εξουσιοδότηση κανονισμού (ΕΕ) 2015/61 και η απαίτηση για απόθεμα ασφάλειας ρευστότητας για τα συνολικά στοιχεία κάλυψης που προβλέπεται στο άρθρο 16 της οδηγίας (ΕΕ) 2019/2162 έχουν ως αποτέλεσμα την υποχρέωση των πιστωτικών ιδρυμάτων που εκδίδουν καλυμμένα ομόλογα να κατέχουν ορισμένο ποσό ρευστών στοιχείων ενεργητικού για την ίδια περίοδο των 30 ημερολογιακών ημερών. Ωστόσο, τα πιστωτικά ιδρύματα δεν θα πρέπει να είναι υποχρεωμένα να καλύπτουν τις ίδιες εκροές με διαφορετικά ρευστά στοιχεία ενεργητικού για την ίδια περίοδο. Για να αντιμετωπιστεί αυτή η επικάλυψη, θα πρέπει να εισαχθεί νέα τροποποίηση του κριτηρίου της ύπαρξης βαρών στο πλαίσιο της γενικής απαίτησης κάλυψης ρευστότητας. Η τροποποίηση αυτή, σε συνδυασμό με τις διατάξεις που ήδη ισχύουν στο άρθρο 7 του κατ’ εξουσιοδότηση κανονισμού (ΕΕ) 2015/61 και εξακολουθούν να εφαρμόζονται στην περίπτωση διαχωρισμένων στοιχείων ενεργητικού για τα συνολικά στοιχεία κάλυψης, αντιμετωπίζει περιπτώσεις στις οποίες τα διαχωρισμένα στοιχεία ενεργητικού πληρούν τα κριτήρια για να αναγνωριστούν ως μη βεβαρημένα από άποψη ορθής προληπτικής εποπτείας. Αυτή η νέα τροποποίηση αντιμετωπίζει τα ρευστά στοιχεία ενεργητικού που τηρούνται ως μέρος του αποθέματος ασφάλειας ρευστότητας για τα συνολικά στοιχεία κάλυψης ως μη βεβαρημένα έως το ποσό των καθαρών εκροών ρευστότητας που απορρέουν από το σχετικό πρόγραμμα καλυμμένων ομολόγων.
            
            
               (3)Επιπλέον, σε ορισμένα κράτη μέλη εφαρμόζονται ειδικά υποδείγματα έκδοσης καλυμμένων ομολόγων, τα οποία χαρακτηρίζονται από ειδικές νομικές απαιτήσεις που επιβάλλονται στους εκδότες καλυμμένων ομολόγων για την προστασία των επενδυτών και υπερβαίνουν τις απαιτήσεις που απαριθμούνται στην οδηγία (ΕΕ) 2019/2162. Οι εκδότες καλυμμένων ομολόγων που υπόκεινται στις εν λόγω ειδικές νομικές απαιτήσεις ασκούν παρόμοιες δραστηριότητες έκδοσης καλυμμένων ομολόγων σε σχέση με άλλους εκδότες καλυμμένων ομολόγων στην ΕΕ και, κατά συνέπεια, έχουν παρόμοιο προφίλ κινδύνου ρευστότητας. Παρέχουν επίσης υψηλό βαθμό προστασίας στους εκδότες καλυμμένων ομολόγων, ιδίως μέσω της χρήσης μη υποχρεωτικής υπερεξασφάλισης για την έκδοση των οικείων προγραμμάτων καλυμμένων ομολόγων. Ωστόσο, όλα τα στοιχεία ενεργητικού των εν λόγω εκδοτών καλυμμένων ομολόγων θα συνδέονταν με συνολικά στοιχεία κάλυψης και, κατά συνέπεια, θα θεωρούνταν βεβαρημένα, με αποτέλεσμα να καθίστανται μη διαθέσιμα και μη επιλέξιμα για τους σκοπούς του αποθέματος ασφάλειας ρευστότητας βάσει του δείκτη κάλυψης ρευστότητας. Αυτή η κατάσταση θα ανάγκαζε τους εν λόγω εκδότες καλυμμένων ομολόγων να αθετήσουν την απαίτηση κάλυψης ρευστότητας που προβλέπεται στον κανονισμό (ΕΕ) αριθ. 575/2013 και στον κατ’ εξουσιοδότηση κανονισμό (ΕΕ) 2015/61 και, επομένως, θα δημιουργούσε άνισους όρους ανταγωνισμού μεταξύ εκδοτών παρά το παρόμοιο προφίλ προληπτικής εποπτείας. Για να εκπληρώσουν τις απαιτήσεις υποχρεωτικής και μη υποχρεωτικής υπερεξασφάλισης για τους σκοπούς της έκδοσης προγράμματος καλυμμένων ομολόγων, οι εν λόγω εκδότες καλυμμένων ομολόγων αναγκάζονται λόγω λειτουργικών περιορισμών να εκδίδουν χρεωστικούς τίτλους μειωμένης εξασφάλισης. Η γενική καθαρή εκροή ρευστότητας των εν λόγω εκδοτών είναι υψηλότερη από την καθαρή εκροή ρευστότητας που προέρχεται μόνον από τα καλυμμένα ομόλογα που εκδίδονται. Στο πλαίσιο αυτό, θα πρέπει να εισαχθούν πρόσθετες τροποποιήσεις ώστε να επιτραπεί σε ορισμένες ειδικές και περιορισμένες περιπτώσεις να αναγνωρίζονται ως μη βεβαρημένα τα στοιχεία ενεργητικού που τηρούνται στα συνολικά στοιχεία κάλυψης, προκειμένου να πληρούνται οι απαιτήσεις μη υποχρεωτικής υπερεξασφάλισης. Για να διασφαλιστεί ότι η εν λόγω επέκταση της αναγνώρισης των στοιχείων ενεργητικού που τηρούνται στα συνολικά στοιχεία κάλυψης ως μη βεβαρημένων είναι ορθή από άποψη προληπτικής εποπτείας και συνεπής με τις απαιτήσεις κάλυψης ρευστότητας, οι εκδότες καλυμμένων ομολόγων θα πρέπει να πληρούν διάφορες προϋποθέσεις. Ειδικότερα, μόνον οι εκδότες καλυμμένων ομολόγων που υποχρεούνται δυνάμει νομικής απαίτησης εθνικού δικαίου να συνδέουν όλα τα στοιχεία ενεργητικού τους με εκδόσεις καλυμμένων ομολόγων μπορούν να επωφεληθούν από την εν λόγω διάταξη, έως τον όγκο των στοιχείων ενεργητικού που είναι αναγκαία για την κάλυψη της συνολικής καθαρής εκροής ρευστότητας του εκδότη καλυμμένων ομολόγων. 
            
            
               (4)Επιπλέον, είναι αναγκαίο να θεσπιστούν κανόνες ρευστοποίησης για την εκτίμηση των ρευστών στοιχείων ενεργητικού που τηρούνται σε απόθεμα ασφάλειας ρευστότητας για τα συνολικά στοιχεία κάλυψης.
            
            
               (5)Λαμβανομένων υπόψη των συστάσεων της Ευρωπαϊκής Αρχής Τραπεζών (ΕΑΤ), στην έκθεσή της, της 20ής Δεκεμβρίου 2013
                  10
               , η οποία καταρτίστηκε σύμφωνα με το άρθρο 509 παράγραφοι 3 και 5 του κανονισμού (ΕΕ) αριθ. 575/2013, όλα τα είδη ομολόγων που εκδίδονται ή καλύπτονται από την εγγύηση κεντρικών κυβερνήσεων και κεντρικών τραπεζών των κρατών μελών, καθώς και εκείνα που εκδίδονται ή καλύπτονται από την εγγύηση πολυμερών τραπεζών ανάπτυξης και διεθνών οργανισμών θα πρέπει να ορίζονται ως επιπέδου 1. Στην έκθεση της ΕΑΤ πραγματοποιήθηκε εμπειρική και ποιοτική ανάλυση σχετικά με την υψηλή ή εξαιρετικά υψηλή ρευστότητα και πιστωτική ποιότητα των εν λόγω ομολόγων και η έκθεση καταλήγει στο συμπέρασμα ότι τα εν λόγω ομόλογα πληρούν τα πρότυπα της Βασιλείας όσον αφορά την υψηλή ρευστότητα και την πιστωτική ποιότητα. Επομένως, τα καλυμμένα ομόλογα που εκδίδονται από επίσημους οργανισμούς εξαγωγικών πιστώσεων, ανεξάρτητα από την οργανωτική δομή των εν λόγω οργανισμών, θα πρέπει να χαρακτηρίζονται ως «ρευστά στοιχεία ενεργητικού» και, κατά συνέπεια, να έχουν καθεστώς επιπέδου 1. 
            
            
               (6)Ορισμένες από τις προϋποθέσεις για την προνομιακή μεταχείριση των ανοιγμάτων υπό μορφή καλυμμένων ομολόγων που προβλέπονται στο άρθρο 129 του κανονισμού (ΕΕ) αριθ. 575/2013 τροποποιήθηκαν με τον κανονισμό 2019/2160 του Ευρωπαϊκού Κοινοβουλίου και του Συμβουλίου
                  11
               . Ως εκ τούτου, οι παραπομπές του κατ’ εξουσιοδότηση κανονισμού (ΕΕ) 2015/61 στο εν λόγω άρθρο θα πρέπει να τροποποιηθούν αναλόγως.
            
            
               (7)Επομένως, ο κατ’ εξουσιοδότηση κανονισμός (ΕΕ) 2015/61 θα πρέπει να τροποποιηθεί αναλόγως.
            
            
               (8)Ο παρών κανονισμός θα πρέπει να εφαρμόζεται σε συνδυασμό με τις διατάξεις του εθνικού δικαίου για τη μεταφορά της οδηγίας (ΕΕ) 2019/2162 στο εθνικό δίκαιο και με τον κανονισμό (ΕΕ) αριθ. 575/2013, όπως τροποποιήθηκε με τον κανονισμό 2019/2160. Για να διασφαλιστεί η συνεπής εφαρμογή του νέου πλαισίου που καθορίζει τα διαρθρωτικά χαρακτηριστικά για την έκδοση καλυμμένων ομολόγων και τις τροποποιημένες προϋποθέσεις προνομιακής μεταχείρισης, η ημερομηνία εφαρμογής του παρόντος κανονισμού θα πρέπει να είναι η ίδια με την ημερομηνία από την οποία τα κράτη μέλη οφείλουν να εφαρμόζουν τις διατάξεις του εθνικού δικαίου για τη μεταφορά της οδηγίας (ΕΕ) 2019/2162 στο εθνικό δίκαιο και με την ημερομηνία εφαρμογής του κανονισμού (ΕΕ) 2019/2160, 
            
         
         
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Ο κατ’ εξουσιοδότηση κανονισμός (ΕΕ) 2015/61 τροποποιείται ως εξής:
            
            
               1)στο άρθρο 3 προστίθενται τα ακόλουθα σημεία 13 έως 16:
            
            
               «13) ως “συναλλαγή με όρους κεφαλαιαγοράς” νοείται η συναλλαγή που πραγματοποιείται με όρους κεφαλαιαγοράς, όπως ορίζεται στο άρθρο 192 σημείο 3 του κανονισμού (ΕΕ) αριθ. 575/2013·
            
            
               14) ως “πρόγραμμα καλυμμένων ομολόγων” νοείται το πρόγραμμα καλυμμένων ομολόγων, όπως ορίζεται στο άρθρο 3 σημείο 2 της οδηγίας (ΕΕ) 2019/2162 του Ευρωπαϊκού Κοινοβουλίου και του Συμβουλίου*·
            
            
               15) ως “συνολικά στοιχεία κάλυψης” νοούνται τα συνολικά στοιχεία κάλυψης, όπως ορίζονται στο άρθρο 3 σημείο 3 της οδηγίας (ΕΕ) 2019/2162·
            
            
               
                  16) ως “απόθεμα ασφάλειας ρευστότητας για τα συνολικά στοιχεία κάλυψης” νοείται το απόθεμα ασφάλειας ρευστότητας που αποτελείται από στοιχεία ενεργητικού τα οποία θεωρούνται ρευστά και τηρούνται ως μέρος των συνολικών στοιχείων κάλυψης, σύμφωνα με το άρθρο 16 της οδηγίας (ΕΕ) 2019/2162.
               
            
            
               *Οδηγία (ΕΕ) 2019/2162 του Ευρωπαϊκού Κοινοβουλίου και του Συμβουλίου, της 27ης Νοεμβρίου 2019, σχετικά με την έκδοση καλυμμένων ομολόγων και τη δημόσια εποπτεία καλυμμένων ομολόγων και την τροποποίηση των οδηγιών 2009/65/ΕΚ και 2014/59/ΕΕ (ΕΕ L 328 της 18.12.2019, σ. 29).»
            
            
               2)το άρθρο 7 τροποποιείται ως εξής:
            
            
               α)παρεμβάλλονται οι ακόλουθες παράγραφοι 2α και 2β: 
            
            
               «2α. Κατά παρέκκλιση από την παράγραφο 2, τα ρευστά στοιχεία ενεργητικού που τηρούνται ως μέρος του αποθέματος ασφάλειας ρευστότητας για τα συνολικά στοιχεία κάλυψης θεωρούνται μη βεβαρημένα κατά τη διάρκεια της περιόδου ακραίων συνθηκών 30 ημερολογιακών ημερών, όπως ορίζεται στο άρθρο 4, έως το ποσό των καθαρών εκροών ρευστότητας, όπως υπολογίζονται βάσει του τίτλου ΙΙΙ του παρόντος κανονισμού, που προκύπτουν από τα σχετικά προγράμματα καλυμμένων ομολόγων, υπό την προϋπόθεση ότι τα εν λόγω στοιχεία ενεργητικού πληρούν όλες τις άλλες απαιτήσεις που ορίζονται στον τίτλο ΙΙ του παρόντος κανονισμού.
            
            
               2β. Τα ρευστά στοιχεία ενεργητικού που τηρούνται στο απόθεμα ασφάλειας ρευστότητας για τα συνολικά στοιχεία κάλυψης δεν θεωρούνται μεν μη βεβαρημένα σύμφωνα με την παράγραφο 2α του παρόντος άρθρου, θεωρούνται ωστόσο μη βεβαρημένα κατά τη διάρκεια της περιόδου ακραίων συνθηκών 30 ημερολογιακών ημερών που προβλέπεται στο άρθρο 4, εφόσον πληρούνται όλες οι ακόλουθες προϋποθέσεις:
            
            
               α)ο εκδότης καλυμμένων ομολόγων υποχρεούται, βάσει διατάξεων του εθνικού δικαίου, να συνδέσει όλα τα στοιχεία ενεργητικού του με εκδόσεις καλυμμένων ομολόγων·
            
            
               β)τα ρευστά στοιχεία ενεργητικού συνδέονται ως μη υποχρεωτική υπερεξασφάλιση με έκδοση καλυμμένων ομολόγων·
            
            
               γ)τα ρευστά στοιχεία ενεργητικού πληρούν όλες τις άλλες απαιτήσεις που καθορίζονται στον τίτλο II του παρόντος κανονισμού·
            
            
               δ)το ποσό των ρευστών στοιχείων ενεργητικού που θεωρούνται μη βεβαρημένα σύμφωνα με την παρούσα παράγραφο δεν υπερβαίνει το συνολικό ποσό των καθαρών εκροών ρευστότητας, όπως υπολογίζεται βάσει του τίτλου ΙΙΙ του παρόντος κανονισμού.»· 
            
            
               β)η παράγραφος 4 τροποποιείται ως εξής:
            
            
               i)το στοιχείο ζ) αντικαθίσταται από το ακόλουθο κείμενο:
            
            
               «ζ) οποιαδήποτε άλλη οντότητα που εκτελεί μία ή περισσότερες από τις δραστηριότητες που παρατίθενται στο παράρτημα I της οδηγίας 2013/36/ΕΕ ως κύρια επιχειρηματική δραστηριότητα.»·
            
         
         
            
               ii)προστίθεται το ακόλουθο δεύτερο εδάφιο:
            
            
               «Για τους σκοπούς του παρόντος άρθρου, οι ΟΕΣΤ και οι επίσημοι οργανισμοί εξαγωγικών πιστώσεων στα κράτη μέλη θεωρείται ότι δεν περιλαμβάνονται στις οντότητες που αναφέρονται στο πρώτο εδάφιο στοιχείο ζ).»·
            
            
               3)στο άρθρο 8 παράγραφος 4, προστίθεται το ακόλουθο τρίτο εδάφιο: 
            
            
               «Όσον αφορά τα ρευστά στοιχεία ενεργητικού που τηρούνται σε απόθεμα ασφάλειας ρευστότητας για τα συνολικά στοιχεία κάλυψης, η απαίτηση που ορίζεται στο πρώτο εδάφιο θεωρείται ότι πληρούται, όταν το πιστωτικό ίδρυμα ρευστοποιεί τακτικά, και τουλάχιστον άπαξ ετησίως, ρευστά στοιχεία ενεργητικού που αποτελούν επαρκώς αντιπροσωπευτικό δείγμα των στοιχείων ενεργητικού που τηρεί στο απόθεμα ασφάλειας ρευστότητας για τα συνολικά στοιχεία κάλυψης, χωρίς να χρειάζεται να αποτελούν μέρος του εν λόγω αποθέματος ασφάλειας.»·
            
            
               4)στο άρθρο 10 παράγραφος 1, το στοιχείο στ) τροποποιείται ως εξής:
            
            
               α)τα σημεία i) και ii) αντικαθίστανται από το ακόλουθο κείμενο: 
            
            
               «i)
                     είναι καλυμμένα ομόλογα που αναφέρονται στο άρθρο 3 σημείο 1 της οδηγίας (ΕΕ) 2019/2162 ή έχουν εκδοθεί πριν από τις 8 Ιουλίου 2022 και πληρούν τις απαιτήσεις που ορίζονται στο άρθρο 52 παράγραφος 4 της οδηγίας 2009/65/ΕΚ, όπως ισχύουν κατά την ημερομηνία έκδοσής τους, γεγονός που τα καθιστά επιλέξιμα για προνομιακή μεταχείριση ως καλυμμένα ομόλογα έως τη λήξη τους·
            
            
               ii)
                     τα ανοίγματα έναντι ιδρυμάτων στα συνολικά στοιχεία κάλυψης πληρούν τις απαιτήσεις που ορίζονται στο άρθρο 129 παράγραφος 1 στοιχείο γ) και στο άρθρο 129 παράγραφος 1α του κανονισμού (ΕΕ) αριθ. 575/2013·»·
            
            
               β)το σημείο iii) απαλείφεται·
            
            
               5)στο άρθρο 11, η παράγραφος 1 τροποποιείται ως εξής:
            
            
               α)το στοιχείο γ) τροποποιείται ως εξής:
            
            
               i)τα σημεία i) και ii) αντικαθίστανται από το ακόλουθο κείμενο: 
            
            
               «i)
                     είναι καλυμμένα ομόλογα που αναφέρονται στο άρθρο 3 σημείο 1 της οδηγίας (ΕΕ) 2019/2162 ή έχουν εκδοθεί πριν από τις 8 Ιουλίου 2022 και πληρούν τις απαιτήσεις που ορίζονται στο άρθρο 52 παράγραφος 4 της οδηγίας 2009/65/ΕΚ, όπως ισχύουν κατά την ημερομηνία έκδοσής τους, γεγονός που τα καθιστά επιλέξιμα για προνομιακή μεταχείριση ως καλυμμένα ομόλογα έως τη λήξη τους·
            
            
               ii)
                     τα ανοίγματα έναντι ιδρυμάτων στα συνολικά στοιχεία κάλυψης πληρούν τις απαιτήσεις που ορίζονται στο άρθρο 129 παράγραφος 1 στοιχείο γ) και στο άρθρο 129 παράγραφος 1α του κανονισμού (ΕΕ) αριθ. 575/2013·»·
            
            
               ii)το σημείο iii) απαλείφεται·
            
            
               β)στο στοιχείο δ), τα σημεία iii), iv) και v) αντικαθίστανται από το ακόλουθο κείμενο:
            
            
               «iii)
                     τα καλυμμένα ομόλογα εξασφαλίζονται με ένα σύνολο στοιχείων ενεργητικού ενός ή περισσότερων από τα είδη που περιγράφονται στο άρθρο 129 παράγραφος 1 στοιχεία β), δ), στ) και ζ) του κανονισμού (ΕΕ) αριθ. 575/2013. Σε περίπτωση που το σύνολο περιλαμβάνει δάνεια που εξασφαλίζονται με ακίνητη περιουσία, πρέπει να πληρούνται οι απαιτήσεις του άρθρου 6 παράγραφος 2, του άρθρου 6 παράγραφος 3 στοιχείο α) και του άρθρου 6 παράγραφος 5 της οδηγίας (ΕΕ) 2019/2162·
            
            
               iv)
                     τα ανοίγματα έναντι ιδρυμάτων στα συνολικά στοιχεία κάλυψης πληρούν τις απαιτήσεις που ορίζονται στο άρθρο 129 παράγραφος 1 στοιχείο γ) και στο άρθρο 129 παράγραφος 1α του κανονισμού (ΕΕ) αριθ. 575/2013·
            
            
               v)
                     το πιστωτικό ίδρυμα που επενδύει στα καλυμμένα ομόλογα και ο εκδότης πληρούν τις απαιτήσεις διαφάνειας που ορίζονται στο άρθρο 14 της οδηγίας (ΕΕ) 2019/2162·»·
            
            
               6)στο άρθρο 12 παράγραφος 1, το στοιχείο ε) τροποποιείται ως εξής:
            
         
         
            
               α)το σημείο i) αντικαθίσταται από το ακόλουθο κείμενο: 
            
            
               «i)
                     είναι καλυμμένα ομόλογα που αναφέρονται στο άρθρο 3 σημείο 1 της οδηγίας (ΕΕ) 2019/2162 ή έχουν εκδοθεί πριν από τις 8 Ιουλίου 2022 και πληρούν τις απαιτήσεις που ορίζονται στο άρθρο 52 παράγραφος 4 της οδηγίας 2009/65/ΕΚ, όπως ισχύουν κατά την ημερομηνία έκδοσής τους, γεγονός που τα καθιστά επιλέξιμα για προνομιακή μεταχείριση ως καλυμμένα ομόλογα έως τη λήξη τους·»·
            
            
               β)τα σημεία ii) και iii) απαλείφονται· 
            
            
               7)στο άρθρο 28, η παράγραφος 3 τροποποιείται ως εξής:
            
            
               α)στο πρώτο εδάφιο, η εισαγωγική φράση αντικαθίσταται από το ακόλουθο κείμενο:
            
            
               «Τα πιστωτικά ιδρύματα πολλαπλασιάζουν τις υποχρεώσεις που λήγουν εντός 30 ημερολογιακών ημερών και προκύπτουν από συναλλαγές χρηματοδότησης τίτλων ή από συναλλαγές με όρους κεφαλαιαγοράς επί:»·
            
            
               β)στο δεύτερο εδάφιο, η πρώτη πρόταση αντικαθίσταται από το ακόλουθο κείμενο:
            
            
               «Κατά παρέκκλιση από το πρώτο εδάφιο, στις περιπτώσεις όπου ο αντισυμβαλλόμενος στις συναλλαγές χρηματοδότησης τίτλων ή τις συναλλαγές με όρους κεφαλαιαγοράς είναι η εγχώρια κεντρική τράπεζα του πιστωτικού ιδρύματος, το ποσοστό εκροών ισούται με 0 %.»·
            
            
               γ)το τρίτο εδάφιο αντικαθίσταται από το ακόλουθο κείμενο:
            
            
               «Κατά παρέκκλιση από το πρώτο εδάφιο, για τις συναλλαγές χρηματοδότησης τίτλων ή τις συναλλαγές με όρους κεφαλαιαγοράς που θα απαιτούσαν ποσοστό εκροών, βάσει αυτού του εδαφίου, μεγαλύτερο του 25 %, το ποσοστό εκροών ισούται με 25 %, όταν ο αντισυμβαλλόμενος της συναλλαγής είναι επιλέξιμος αντισυμβαλλόμενος.»·
            
            
               8)το άρθρο 32 τροποποιείται ως εξής:
            
            
               α)στην παράγραφο 3 στοιχείο β), η εισαγωγική φράση αντικαθίσταται από το ακόλουθο κείμενο:
            
            
               «β)
                     τα οφειλόμενα ποσά από συναλλαγές χρηματοδότησης τίτλων και από συναλλαγές με όρους κεφαλαιαγοράς με εναπομένουσα ληκτότητα που δεν υπερβαίνει τις 30 ημερολογιακές ημέρες πολλαπλασιάζονται επί:»·
            
            
               β)στην παράγραφο 4, η πρώτη περίοδος αντικαθίσταται από το ακόλουθο κείμενο:
            
            
               «Η παράγραφος 3 στοιχείο α) δεν εφαρμόζεται σε οφειλόμενα ποσά από συναλλαγές χρηματοδότησης τίτλων και από συναλλαγές με όρους κεφαλαιαγοράς που εξασφαλίζονται με ρευστά στοιχεία ενεργητικού σύμφωνα με τον τίτλο ΙΙ, όπως αναφέρεται στην παράγραφο 3 στοιχείο β).».
            
            
               Άρθρο 2
            
            
               Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            
               Εφαρμόζεται από τις 8 Ιουλίου 2022.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες, 10.2.2022
            
         
         
            
               
                     Για την Επιτροπή
               
               
                     Η Πρόεδρος
                     Ursula VON DER LEYEN
               
            
         
         
            
                  
                     (1)
                  
                        Οδηγία (ΕΕ) 2019/2162 του Ευρωπαϊκού Κοινοβουλίου και του Συμβουλίου, της 27ης Νοεμβρίου 2019, σχετικά με την έκδοση καλυμμένων ομολόγων και τη δημόσια εποπτεία καλυμμένων ομολόγων και την τροποποίηση των οδηγιών 2009/65/ΕΚ και 2014/59/ΕΕ (ΕΕ L 328 της 18.12.2019, σ. 29). 
               
               
                  
                     (2)
                  
                        Κανονισμός (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με τις απαιτήσεις προληπτικής εποπτείας για πιστωτικά ιδρύματα και επιχειρήσεις επενδύσεων και την τροποποίηση του κανονισμού (ΕΕ) αριθ. 648/2012 (ΕΕ L 176 της 27.6.2013, σ. 1). 
               
               
                  
                     (3)
                  
                        Κατ’ εξουσιοδότηση κανονισμός (ΕΕ) 2015/61 της Επιτροπής, της 10ης Οκτωβρίου 2014, για τη συμπλήρωση του κανονισμού (ΕΕ) 575/2013 όσον αφορά την απαίτηση κάλυψης του κινδύνου ρευστότητας για τα πιστωτικά ιδρύματα (ΕΕ L 11 της 17.1.2015, σ. 1). 
               
               
                  
                     (4)
                  
                        Έκθεση της ΕΑΤ, της 20ής Δεκεμβρίου 2013, σχετικά με τους κατάλληλους ομοιόμορφους ορισμούς των ρευστών στοιχείων ενεργητικού εξαιρετικά υψηλής ποιότητας (εξαιρετικά HQLA) και των ρευστών στοιχείων ενεργητικού υψηλής ποιότητας (HQLA), καθώς και σχετικά με τις λειτουργικές απαιτήσεις για τα ρευστά στοιχεία ενεργητικού σύμφωνα με το άρθρο 509 παράγραφοι 3 και 5 του ΚΚΑ.
               
               
                  
                     (5)
                  
                        Κανονισμός (ΕΕ) 2019/2160 του Ευρωπαϊκού Κοινοβουλίου και του Συμβουλίου, της 27ης Νοεμβρίου 2019, για την τροποποίηση του κανονισμού (ΕΕ) αριθ. 575/2013 όσον αφορά τα ανοίγματα υπό τη μορφή καλυμμένων ομολόγων (ΕΕ L 328 της 18.12.2019, σ. 1). 
               
               
                  
                     (6)
                  
                        Οδηγία 2009/65/ΕΚ του Ευρωπαϊκού Κοινοβουλίου και του Συμβουλίου, της 13ης Ιουλίου 2009, για τον συντονισμό των νομοθετικών, κανονιστικών και διοικητικών διατάξεων σχετικά με ορισμένους οργανισμούς συλλογικών επενδύσεων σε κινητές αξίες (ΟΣΕΚΑ) (ΕΕ L 302 της 17.11.2009, σ. 32). 
               
               
                  
                     (7)
                  
                        ΕΕ L 176 της 27.6.2013, σ. 1.
               
               
                  
                     (8)
                  
                        Κατ’ εξουσιοδότηση κανονισμός (ΕΕ) 2015/61 της Επιτροπής, της 10ης Οκτωβρίου 2014, για τη συμπλήρωση του κανονισμού (ΕΕ) 575/2013 όσον αφορά την απαίτηση κάλυψης του κινδύνου ρευστότητας για τα πιστωτικά ιδρύματα (ΕΕ L 11 της 17.1.2015, σ. 1).
               
               
                  
                     (9)
                  
                        Οδηγία (ΕΕ) 2019/2162 του Ευρωπαϊκού Κοινοβουλίου και του Συμβουλίου, της 27ης Νοεμβρίου 2019, σχετικά με την έκδοση καλυμμένων ομολόγων και τη δημόσια εποπτεία καλυμμένων ομολόγων και την τροποποίηση των οδηγιών 2009/65/ΕΚ και 2014/59/ΕΕ (ΕΕ L 328 της 18.12.2019, σ. 29).
               
               
                  
                     (10)
                  
                        Έκθεση της ΕΑΤ, της 20ής Δεκεμβρίου 2013, σχετικά με τους κατάλληλους ομοιόμορφους ορισμούς των ρευστών στοιχείων ενεργητικού εξαιρετικά υψηλής ποιότητας (εξαιρετικά HQLA) και των ρευστών στοιχείων ενεργητικού υψηλής ποιότητας (HQLA), καθώς και σχετικά με τις λειτουργικές απαιτήσεις για τα ρευστά στοιχεία ενεργητικού σύμφωνα με το άρθρο 509 παράγραφοι 3 και 5 του ΚΚΑ.
               
               
                  
                     (11)
                  
                        Κανονισμός (ΕΕ) 2019/2160 του Ευρωπαϊκού Κοινοβουλίου και του Συμβουλίου, της 27ης Νοεμβρίου 2019, για την τροποποίηση του κανονισμού (ΕΕ) αριθ. 575/2013 όσον αφορά τα ανοίγματα υπό τη μορφή καλυμμένων ομολόγων (ΕΕ L 328 της 18.12.2019, σ. 1).